715/2017

X var sakfelldur fyrir tvær líkamsárásir, sbr. 1. mgr. 217. gr. almennra hegningarlaga nr. 19/1940, þjófnað, sbr. 1. mgr. 244. gr. laganna, og tvö brot gegn valdstjórninni, sbr. 1. mgr. 106. gr. þeirra. Við ákvörðun refsingar X var litið til þess að hann hafði þrisvar áður hlotið dóm fyrir brot gegn 1. mgr. 106. gr. almennra hegningarlaga. Þá voru brot hans gegn 1. mgr. 217. gr. og 1. mgr. 244. gr. laganna margítrekuð. Var refsing hans því ákvörðuð með hliðsjón af 3. mgr. 106. gr., 1. mgr. 218. gr. c og 255. gr. almennra hegningarlaga. Jafnframt var litið til 2. mgr. 70. gr. laganna vegna þjófnaðarbrotsins sem X framdi í félagi við tvo aðra og 2. mgr. sömu lagagreinar þar sem önnur líkamsárásin hafði beinst að unnustu hans. Á hinn bóginn var horft til þess að þegar hluti brotanna var framinn hafði X verið sjálfræðissviptur og sætt á þeim tíma öryggisvistun á sérhæfðri stofnun. Var refsing X ákveðin fangelsi í tvö ár. Þá var honum gert að greiða A 700.000 krónur og B 500.000 krónur í miskabætur.

Dómur Hæstaréttar.

Mál þetta dæma hæstaréttardómararnir Þ-kk-nf Ö-kk-nf, B-kk-nf B-kk-nf og K-kk-nf A-kk-nf.

Ríkissaksóknari skaut málinu til Hæstaréttar 25. október 2017. Af hálfu ákæruvaldsins er þess krafist að refsing ákærða verði þyngd.

Ákærði krefst þess aðallega að hann verði sýknaður af ákæru lögreglustjórans á höfuðborgarsvæðinu 12. júlí 2017 og af 2. lið ákæru héraðssaksóknara 28. sama mánaðar. Jafnframt krefst hann sýknu að hluta af 1. lið síðargreindu ákærunnar. Til vara krefst ákærði þess að héraðsdómur verði staðfestur, en að því frágengnu að refsing hans verði milduð. Loks krefst hann þess aðallega að einkaréttarkröfur á hendur sér verði lækkaðar, en til vara að ákvæði héraðsdóms um þær verði staðfest.

Brotaþoli, A, krefst þess aðallega að ákærða verði gert að greiða sér 900.000 krónur með vöxtum eins og dæmdir voru í héraði, en til vara að ákvæði héraðsdóms um einkaréttarkröfu sína verði staðfest.

Brotaþoli, B, krefst þess aðallega að ákærða verði gert að greiða sér 800.000 krónur með vöxtum eins og dæmdir voru í héraði, en til vara að ákvæði héraðsdóms um einkaréttarkröfu sína verði staðfest.

Með vísan til forsendna hins áfrýjaða dóms verður staðfest niðurstaða hans um sakhæfi ákærða og sakfellingu.

Svo sem greinir í héraðsdómi hefur ákærði frá árinu 2009 þrívegis hlotið dóm fyrir brot gegn 1. mgr. 106. gr. almennra hegningarlaga nr. 19/1940, en síðast var hann sakfelldur fyrir slíkt brot með dómi 13. nóvember 2015. Brot hans nú gegn þessu ákvæði laganna eru því ítrekuð og ber að ákveða refsingu hans með hliðsjón af 3. mgr. 106. gr. þeirra. Að þessu gættu en að öðru leyti samkvæmt því sem rakið er í hinum áfrýjaða dómi um ákvörðun refsingar verður ákærða gert að sæta fangelsi í tvö ár, en til frádráttar refsingunni kemur gæsluvarðhald sem hann hefur sætt frá 17. júní 2017, sbr. 76. gr. almennra hegningarlaga.

Ákærði hefur fellt á sig miskabótaábyrgð gagnvart brotaþolum, sbr. a. lið 1. mgr. 26. gr. skaðabótalaga nr. 50/1993. Að öllu virtu þykja þær bætur hæfilega ákveðnar 700.000 krónur til A en 500.000 krónur til B og beri bætur til hvors þeirra vexti eins og dæmdir voru í héraði. Jafnframt verður ákærða gert að greiða brotaþolum hvorum fyrir sig 100.000 krónur í málskostnað fyrir Hæstarétti.

Ákvæði hins áfrýjaða dóms um sakarkostnað og málskostnað brotaþola verða staðfest.

Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns, sem ákveðin verða með virðisaukaskatti eins og greinir í dómsorði.

Dómsorð:

Ákærði, X, sæti fangelsi í 2 ár, en til frádráttar refsingu kemur gæsluvarðhald hans frá 17. júní 2017.

Ákærði greiði brotaþola, A, 700.000 krónur og brotaþola, B, 500.000 krónur, í báðum tilvikum með vöxtum eins og dæmdir voru í héraði. Jafnframt greiði ákærði brotaþolum hvorum um sig 100.000 krónur í málskostnað fyrir Hæstarétti.

Ákvæði hins áfrýjaða dóms um sakarkostnað og málskostnað brotaþola skulu vera óröskuð.

Ákærði greiði allan áfrýjunarkostnað málsins, 674.825 krónur, þar með talin málsvarnarlaun verjanda síns, S-kk-ef K-kk-ef K-kk-ef hæstaréttarlögmanns, 620.000 krónur.